**INFORMARE**

***privind evoluția datoriei publice în lunile***

***iulie, august, și septembrie 2024***

Odată cu publicarea de către INS a PIB-ului pentru trimestrul III 2024 – date provizorii (1) [[1]](#footnote-1), indicatorul ponderea datoriei guvernamentale exprimat ca procent în PIB, a fost recalculat recalculat pentru lunile iulie, august și septembrie astfel**:**

* **50,8% din PIB, la sfârșitul lunii iulie 2024**
* **51,4% din PIB, la sfârșitul lunii august 2024**
* **53,1% din PIB, la sfârșitul lunii septembrie 2024.**

Conform metodologiei Uniunii Europene ponderea datoriei guvernamentale în PIB s-a calculat luând în considerare suma PIB-urilor trimestriale realizate în ultimele 4 trimestre (trim. IV 2023 - trim. III 2024) comunicate de către INS.

În luna octombrie **necesarul de finanțare pentru anul 2024 a fost majorat la un nivel de aproximativ 235 miliarde lei (fără a lua în considerare instrumentele de cash management și titlurile de stat emise și scadente în cursul anului),** sumele atrase urmând să acopere deficitul bugetar în execuție aferent anului 2024, volumul datoriei de refinanțat până la sfârșitul anului 2024 și să asigure resursele necesare prefinanțării parțiale a necesarului de finanțare aferent anului 2025, în conformitate cu Strategia de administrare a datoriei publice guvernamentale 2024-2026.

**Planul de finanțare revizuit pentru anul 2024 a fost acoperit în proporție de 86% până la data de 30 septembrie 2024**.

**Datoria guvernamentală brută la sfârșitul lunii septembrie 2024,** calculată conform metodologiei UE, **include sumele disponibilizate pentru implementarea Planului Național de Redresare și Reziliență (PNRR) dar și datoria contractată pentru finanțarea deficitului bugetar aprobat pentru anul 2024.** Utilizarea componentei de împrumut din cadrul PNRR va avea impact pozitiv asupra cheltuielilor cu dobânda ce încorporează costul la care se împrumuta CE în acest scop și implicit asupra deficitului bugetar din anii următori.

**În vederea menținerii indicatorului datorie guvernamentala în PIB la un nivel sustenabil Guvernul are în vedere următoarele măsuri privind stimularea creșterii economice:**

- Cheltuielile pentru investiții publice pentru anul 2024, sunt estimate să ajungă la 6,9%[[2]](#footnote-2) din PIB. Investițiile publice sunt așteptate să aibă un impact pozitiv asupra potențialului de creștere al economiei, mai ales în condițiile unei perspective economice afectate de incertitudini generate de tensiunile geo-politice, creșterea prețurilor, înăsprirea condițiilor financiare, etc. În plus, România va beneficia considerabil de pe urma mecanismelor de finanțare europene pe care le are la dispoziție. Astfel, în cadrul politicii de Coeziune 2021-2027, România are alocate fonduri europene în valoare de 31,35 mld. EUR, iar prin Mecanismul de redresare și reziliență, are un buget alocat de 27 mld. EUR din care 12,1 miliarde EUR[[3]](#footnote-3) sunt finanțări nerambursabile, iar 14,9 miliarde EUR reprezintă sprijin sub formă de împrumut. Implementarea PNRR, va presupune realizarea de reforme și investiții în domenii cheie ale economiei (infrastructură, educație, sănătate, agricultură, mediu și energie), care vor spori considerabil potențialul de creștere sustenabilă, sprijinind digitalizarea economiei și tranziția verde.

1. *PIB pentru Trim III 2024 comunicat de INS prin Comunicatul nr.320/06.12.2024 (date provizorii 1 )* [↑](#footnote-ref-1)
2. *Strategia Fiscal Bugetară 2024-2026* [↑](#footnote-ref-2)
3. *Valoarea a fost revizuită de la nivelul de 14,2 miliarde EUR de catre CE conform art.11(2) din Regulamentul UE (2021)/241* [↑](#footnote-ref-3)